钦定古今图书集成/明伦汇编/氏族典/第228卷 > 杨佶
## 钦定古今图书集成/明伦汇编/氏族典/第228卷 > 杨佶

按《辽史杨佶传》：“佶字正叔，南京人。幼颖悟，弱冠声名
籍甚。统和二十四年，举进士第一，历校书郎、大理正。
开泰六年，转仪曹郎，典掌书命，加谏议大夫，出知易
州，治尚清简。入为大理少卿，累迁翰林学士。八年，燕
地饥疫，以佶同知南京留守事，复为翰林学士。重熙
元年，升翰林学士承旨。丁母忧，起复工部尚书，历忠”
顺军节度使、朔武等州观察处置使、天德军节度使，
加特进、检校太师、同中书门下平章事，复拜参知政
事。十五年，出为武定军节度使，除吏部尚书。佶居相
位，以进贤为己任，三请致政，许之，月给钱粟，四时存
问。卒。有《登瀛集》行于世。